**Személyközpontú képzés indul 2020 őszén, Szegeden**

2020 őszén (előreláthatóan szeptember/októberi kezdéssel) személyközpontú pszichoterápiás és tanácsadási teljes módszerspecifikus képzés indul. A képzés önismerettel kezdődik, amit *Rózsa Ildikó*, klinikai szakpszichológus, kiképző személyközpontú pszichoterapeuta, valamint *Imre Gábor*, klinikai szakpszichológus-jelölt, személyközpontú tanácsadó vezetnek. Az ezt követő tréning/elmélet és szupervíziós fázist *dr. Tóth Erika*, pszichiáter, neurológus, kiképző személyközpontú pszichoterapeuta, *dr. Pintér Gábor* klinikai szakpszichológus, kiképző személyközpontú pszichoterapeuta, valamint *Imre Gábor* tartják. A tanfolyam havi egy vasárnapi napot vesz igénybe, alkalmanként 10 tanórában, 09:30-18:00 között, szünetekkel. A helyszín Szeged (a pontos cím egyeztetés alatt). Az önismereti rész 3 féléven át zajlik, összesen 15 alkalommal (150 óra), ezt követi a tréning/elméleti fázis (150 óra, 3 félév, + 20 óra terápiás lánc), majd a szupervízió (100 óra, 2 félév). A szupervízió a trénig/elmélet modullal párhuzamosan elkezdhető, így a teljes képzés 3 év alatt elvégezhető.

*A járványügyi helyzetet figyelembe véve arra számítunk, hogy a képzést a hagyományos, személyes formában tudjuk megkezdeni, az aktuális fejleményekre, kockázatokra tekintettel, szükség esetén online alkalmak beiktatásával.*

A teljes képzés elvégzése a pszichoterápiás szakképzés akkreditált módszerspecifikus részének teljesítését is jelenti. Az önismereti rész beszámítható a klinikai szakpszichológus képzésbe, illetve számos más intézmény/képzőhely által előírt önismereti blokknak megfelel. A tanfolyam a Magyar Személyközpontú Pszichoterápiás és Tanácsadási Egyesület keretében és képzési rendje szerint folyik (lásd a honlapon <http://maszkpte.org/index.php/hu/kepzes/a-kepzesrol>).

Pszichoterapeuta szakképzésben lévő szakorvos és klinikai szakpszichológus hallgatók számára a szakvizsga abszolválásakor „személyközpontú pszichoterapeuta", másoknak „személyközpontú tanácsadó" végzettséget ad.

A képzésünkre orvos, pszichológus és egyéb segítő szakmákban dolgozó, diplomás és/vagy felsőbb éves egyetemi hallgató jelentkezőket várunk (pedagógus, mentálhigiénikus, szociális munkás, lelkész, stb.)

A csoport kiegyensúlyozott működése érdekében nem, életkor, szexuális orientáció, családi állapot, foglalkozás, származás, vallás, stb. tekintetében vegyes összetétel javasolt – a kiválasztásnál ezeket a szempontokat is figyelembe vesszük. A képzésbe való bekerülés feltétele a kiképzők által folytatott első interjún való részvétel, melyben a jelentkezők motivációját, elkötelezettségét, teherbírását vizsgáljuk, a lemorzsolódások megelőzése érdekében. Az első interjú díjköteles (díja: 10.000 Ft), és nem kell ismételni, ha várólistára kerül valaki. Az első interjúkra várhatóan a nyár végén kerül sor online formában, a két önismereti csoportvezető jelenlétében.

A jelentkezéseket az alábbi címeken várjuk (mindkét csoportvezetőnek címezve), és minden egyéb kérdésre emailben készségesen válaszolunk. A képzés díja 2200-2500 Ft tanóránként, a résztvevők számának függvényében. Kérjük, a jelentkezéshez csatoljanak szakmai CV-t és motivációs levelet.

Rózsa Ildikó: ildiko0rozsa@gmail.com, Imre Gábor: imre.jg@gmail.com